b'\n_START_ARTICLE_\nArthur Johnson\n_START_PARAGRAPH_\nArthur Johnson oli englantilainen jalkapalloilija ja jalkapallovalmentaja, joka liittyy vahvasti espanjalaisseura Real Madridin varhaishistoriaan._NEWLINE_Johnson oli liikemies, joka p\xc3\xa4\xc3\xa4tyi ty\xc3\xb6n per\xc3\xa4ss\xc3\xa4 Espanjaan. Asuessaan Lontoossa h\xc3\xa4n oli pelannut jalkapalloa Corinthianissa. Madridissa h\xc3\xa4n tutustui Juli\xc3\xa1n Palaciosiin, joka toimi Real Madridin puheenjohtajana ennen seuran virallista perustamista vuonna 1902, ja liittyi mukaan seuran toimintaan. Pelaamisen lis\xc3\xa4ksi Johnson, jolla oli kokemusta tuohon aikaan huomattavasti kehittyneemm\xc3\xa4st\xc3\xa4 englantilaisesta jalkapalloilusta, vastasi paljolti my\xc3\xb6s joukkueen harjoittelusta ja taktiikasta. My\xc3\xb6s seuran valkoinen pelipaita oli Johnsonin ehdotus, ja se mukaili juuri Corinthianin vastaavaa._NEWLINE_Johnson oli my\xc3\xb6s Real Madridin historian ensimm\xc3\xa4inen maalintekij\xc3\xa4 seuran ensimm\xc3\xa4isess\xc3\xa4 virallisessa ottelussa. T\xc3\xa4m\xc3\xa4 tapahtui 13. toukokuuta 1902 Barcelonaa vastaan kuningas Alfonso XIII:n kruunajaisten kunniaksi pelatussa turnauksessa, josta sai alkunsa nykyinen Espanjan cup eli Copa del Rey. Real Madrid h\xc3\xa4visi ottelun maalein 1\xe2\x80\x933. Pelaajana Johnson saavutti cupin voiton nelj\xc3\xa4sti per\xc3\xa4kk\xc3\xa4in vuosina 1905\xe2\x80\x931908._NEWLINE_Vuonna 1910 Johnsonista tuli Real Madridin ensimm\xc3\xa4inen virallinen valmentaja, ja h\xc3\xa4nen johdollaan seura voitti cupin viel\xc3\xa4 kerran vuonna 1917. H\xc3\xa4n toimi teht\xc3\xa4v\xc3\xa4ss\xc3\xa4 vuoteen 1920, jolloin Juan de C\xc3\xa1rcer korvasi h\xc3\xa4net. Johnson on Real Madridin toiseksi pisimp\xc3\xa4\xc3\xa4n palvellut valmentaja Miguel Mu\xc3\xb1ozin j\xc3\xa4lkeen.'